KIRJALLINEN KYSYMYS P-2804/01

esittäjä(t): Fiorella Ghilardotti (PSE) komissiolle

(2. lokakuuta 2001)

Aihe: Yhtäläisiä mahdollisuuksia koskeva syrjintä kilpailussa COM/C/1/01

Tietääkö komissio, että kilpailussa COM/C/1/01(1) ei ilmeisesti annettu minkäänlaisia poikkeuksia ikärajoista naisille, jotka ovat välillä olleet muutaman vuoden poissa työelämästä raskauden ja äitiyden vuoksi, vaikka näin on tähän asti säännönmukaisesti tehty?

Eikö tämä ole komission mielestä selvää syrjintää työssäkäyviä naisia kohtaan, yhteisön oikeuden vastaista sekä sen yhtäläisten mahdollisuuksien politiikan vastaista, jota kaikki toimielimet ovat noudattaneet jo jonkin aikaa?

Eikö komissio katso, että sen pitäisi puuttua asiaan nopeasti tällaisen syrjinnän poistamiseksi, ottaen huomioon että kilpailuhakemukset on jätettävä 19. lokakuuta 2001 mennessä ja että jos asiaa ei kiireesti oikaista, monet kilpailuun osallistumisesta mahdollisesti kiinnostuneet naiset voivat jättää osallistumatta, koska he eivät täytä ilmoituksessa esitettyä ikärajaa?

(1) EYVL C 251, 11.9.2001, s. 12.

Neil Kinnockin komission puolesta antama vastaus

(12. marraskuuta 2001)

Kilpailua COM/C/1/01 koskevassa ilmoituksessa ei ole poikkeusta ikärajasta, ja tämä on ollut tavanomainen käytäntö kaikissa komission julkistamissa avoimissa kilpailuissa vuoden 1998 helmikuusta lähtien.

Komissio hyväksyi 21. tammikuuta 1998 tekemässään päätöksessä periaatteen, että ikärajoista sen kilpailuilmoituksissa luovutaan. Komissio myös ilmaisi näkemyksen, että kaikkien yhteisön toimielinten välillä tarvitaan koordinoitua lähestymistapaa. Lisäksi komissio päätti myöhemmin nostaa ikärajan 35 vuodesta 45 vuoteen peruspalkkaluokkien virkoihin nimittämistä varten järjestettävissä kilpailuissa. On syytä mainita, että muut yhteisön toimielimet myös käyttävät kilpailuissaan ikärajoja, jotka ovat joissakin tapauksissa alemmat kuin 45 vuotta.

Ennen vuonna 1998 tehtyä päätöstä poikkeuksen perusteena oli se, että joidenkin hakijoiden oli vaikea saavuttaa vaadittua työvuosien määrää ennen 35 vuoden ikää, koska heidän uransa oli keskeytynyt jostakin syystä. Tilanne ei kuitenkaan ole enää tällainen, kun ikäraja on 45 vuotta.

Kilpailussa COM/C/1/01 vaaditaan työkokemusta ainoastaan neljä vuotta vaaditun tutkintotodistuksen (Italian tapauksessa peruskoulutodistus Licenza di scuola media) saamisen jälkeen. Tämä todistus saadaan yleensä 16-vuotiaana. Näin ollen komissio ei katso, että 45 vuoden ikäraja (joka on sallittu henkilöstösääntöjen liitteen III 1 artiklan g kohdan mukaan) ilman poikkeusta ei syrji naisia tai muita hakijoita. Näin ollen komissio ei muuta kilpailua COM/C/1/01.

Komissio kuitenkin tarkastelee edelleen, kuinka voitaisiin kannustaa naisia, jotka ovat keskeyttäneet uransa perhesyistä, hakemaan kilpailuihin, ja pyrkii varmistamaan, että heitä ei syrjitä, kun he hakevat kilpailuihin.

Arvoisaa parlamentin jäsentä kiinnostaa varmaankin myös se, että 1. maaliskuuta 2000 julkistetun komission uudistamista koskevan valkoisen kirjan(1) toimissa 27, 29 ja 50 sekä myöhemmin 28. helmikuuta 2001 julkistetussa kilpailuja ja palvelukseen ottamista koskevassa neuvotteluasiakirjassa(2) komissio on ilmaissut poliittisen aikomuksensa poistaa ikärajat kilpailuista. Komissio on ehdottanut näissä samoissa asiakirjoissa tiiviimpää toimielinten välistä yhteistyötä palvelukseen ottamisessa sekä eurooppalaisen rekrytointiviraston perustamista, joka järjestää tulevaisuudessa kaikkien yhteisön toimielinten kilpailut. Yhteisön toimielinten pääsihteerit hyväksyivät 9. heinäkuuta 2001 pitämässään kokouksessa sen, että tämän tulevan viraston johtokunnan, joka koostuu kaikkien yhteisön toimielinten edustajista, vastuulla on tehdä päätös ikärajoista.

(1) KOM(2000) 200, lopullinen.

(2) SEC(2001) 294/4.